Document ID: 32014D0013

DEĊIŻJONI TA’ IMPLIMENTAZZJONI TAL-KUMMISSJONI
tal-11 ta’ Diċembru 2013
li tikkonferma l-miżuri proposti mir-Renju Unit għall-protezzjoni tal-ekosistemi tal-baħar fiż-żoni ta’ konservazzjoni ta' Haisborough Hammond & Winterton; Start Point sa Plymouth Sound & Eddystone, u Land's end & Cape Bank
(notifikata bid-dokument C(2013) 9003)
(It-testi bl-Ingliż, il-Franċiż u l-Olandiż biss huma awtentiċi)
(2014/13/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 2371/2002 tal-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skont il-Politika Komuni dwar is-Sajd (1), u partikolarment l-Artikolu 9 flimkien mal-Artikolu 8(3) tiegħu,
Billi:
(1)
Id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni tal-habitat naturali u tal-fawna u l-flora selvaġġa (2) tipprovdi għall-possibbiltà li jintgħażlu s-siti speċifiċi għall-konservazzjoni fil-livell tal-UE. Skont l-Artikoli 3 u 4, dik id-Direttiva tobbliga lill-Istati Membri li jistabbilixxu żoni speċjali ta’ konservazzjoni u, skont l-Artikolu 6 tagħha, li jieħdu l-miżuri neċessarji biex jipproteġu dawn is-siti mid-disturb u d-deterjorament.
(2)
Bid-Deċiżjoni ta' Implimentazzjoni tal-Kummissjoni 2012/13/UE (3), iż-żoni msejħa Haisborough, Hammond & Winterton (UK0030369), Start Point sa Plymouth Sound & Eddystone (UK0030373) u Land's End & Cape Bank (UK0030375) ġew inklużi fil-lista ta' Siti ta' Importanza għall-Komunità skont l-Artikolu 4(2) tad-Direttiva 92/43/KEE.
(3)
Il-miżuri li jikkonċernaw il-konservazzjoni, l-immaniġġjar u l-isfruttar ta’ riżorsi akkwatiċi ħajjin huma suġġetti għar-regoli tal-Politika Komuni tas-Sajd.
(4)
L-Artikolu 9 tar-Regolament (KE) Nru 2371/2002 jippermetti lill-Istati Membri jieħdu miżuri mhux diskriminatorji biex inaqqsu kemm jista’ jkun l-effett tas-sajd fuq il-konservazzjoni ta’ ekosistemi tal-baħar sa 12-il mil nawtiku, sakemm l-Unjoni ma tkunx adottat miżuri li jindirizzaw il-konservazzjoni u l-immaniġġjar speċifikament għal dik iż-żona. Id-Direttiva 92/43/KEE tirrikjedi l-istabbiliment ta' miżuri ta' konservazzjoni skont il-bżonn għal dawn is-siti. Il-miżuri tal-Istati Membri għandhom ikunu jaqblu mal-għanijiet tal-Politika Komuni tas-Sajd kif stipulat fl-Artikolu 2 tar-Regolament (KE) Nru 2371/2002 u mhux inqas stretti mil-leġiżlazzjoni eżistenti tal-Unjoni. Jekk il-miżuri japplikaw għal bastimenti tas-sajd ta’ Stati Membri oħra, dawn għandhom jiġu nnotifikati lill-Kummissjoni, lill-Istati Membri u lill-Kunsilli Konsultattivi Reġjonali kkonċernati u għandhom sussegwentement jiġu kkonfermati mill-Kummissjoni.
(5)
Fit-18 ta’ Novembru 2013, ir-Renju Unit innotifika l-miżuri li biħsiebu jieħu f’dawn it-tliet żoni ta' konservazzjoni lill-Belġju u lil Franza, li huma l-Istati Membri kkonċernati mill-miżuri, kif ukoll lill-Kunsill Konsultattiv Reġjonali għall-Baħar tat-Tramuntana, lill-Kunsill Konsultattiv Reġjonali għall-Ilmijiet tal-Majjistral u lill-Kummissjoni Ewropea.
(6)
Il-miżuri mressqa fuq il-bażi tad-Direttiva 92/43/KEE mir-Renju Unit iqassmu f'żoni t-tliet żoni ta' konservazzjoni, u jipprojbixxu l-użu ta' kwalunkwe rkaptu tas-sajd tat-tkarkir tal-qiegħ fiż-żoni speċifikati f'kull waħda mit-tliet żoni ta' konservazzjoni magħżula. Għall-għanijiet tal-miżuri indirizzati b’din id-Deċiżjoni, ir-Renju Unit jiddefinixxi l-irkaptu tat-tkarkir tal-qiegħ bħala kwalunkwe rkaptu tas-sajd li jiġi mbuttat jew miġbud mill-ilma u li jmiss ma' qiegħ il-baħar. Dan jinkludi għeżula tat-tkarkir demersali, xbieki tat-tkarkir bit-travu u gangmi rmunkati u gangmi tal-ġbid bl-arja.
(7)
Il-miżuri proposti mir-Renju Unit għandhom l-għan li jikkontribwixxu għall-implimentazzjoni tad-Direttiva92/43/KEE u huma kompatibbli mal-għanijiet stabbiliti fl-Artikolu 2 tar-Regolament (KE) Nru 2371/2002, b’mod partikolari mal-approċċ ta’ prekawzjoni li għandu jiġi segwit meta jittieħdu miżuri mfassla biex jipproteġu u jikkonservaw ir-riżorsi akkwatiċi ħajjin.
ADOTTAT DIN ID-DEĊIŻJONI:
Artikolu 1
Il-miżuri proposti mir-Renju Unit għall-protezzjoni tal-ekosistemi tal-baħar fiż-żoni ta’ konservazzjoni ta' Haisborough Hammond & Winterton; Start Point sa Plymouth Sound & Eddystone, u Land's End & Cape Bank, kif stipulati fl-Anness huma b'dan ikkonfermati.
Artikolu 2
Din id-Deċiżjoni hija indirizzata lir-Renju tal-Belġju, lir-Repubblika Franċiża u lir-Renju Unit tal-Gran Brittanja u l-Irlanda ta' Fuq.
Magħmul fi Brussell, il-11 ta’ Diċembru 2013.

Labels: 11
18
6
20